চীনের উপর ১৫৫ শতাংশ শুল্ক চাপানো হবে! হুঁশিয়ারি ট্রাম্পের

ওয়েব ডেস্ক : চীনকে (China) ফের কড়া হুঁশিয়ারি দিলেন মার্কিন প্রেসিডেন্ট ডোনাল্ড ট্রাম্প (Donald Trump)। আমেরিকার (America) সঙ্গে বাণিজ্যচুক্তি না করলে বেজিং-এর উপর ১৫৫ শতাংশ শুল্ক(Tariff) চাপানোর হুঁশিয়ারি দিলেন তিনি। আগামী ১ নভেম্বরের আগে এই চুক্তি করার কথা বলেছেন মার্কিন প্রেসিডেন্ট। তা সম্পন্ন না হলে এই পরিমাণ শুল্ক কার্যকর হবে বলে জানিয়েছেন তিনি। প্রসঙ্গত, বিরল খনিজকে কেন্দ্র করেই আমেরিকা ও চীনের মধ্যে সংঘাত চরম আকার নিয়েছে।

সম্প্রতি অস্ট্রেলিয়ার সঙ্গে বাণিজ্য চুক্তির (Trade Deal) পর চীন প্রসঙ্গে ট্রাম্প বলেছেন, বর্তমানে চীন শুল্কবাবদ আমেরিকাকে অনেক অর্থ দিচ্ছে। ১ নভেম্বরের আগে বাণিজ্যচুক্তি না হলে সেই শুল্ক বেড়ে ১৫৫ শতাংশ করা হবে। তিনি আরও বলেন, আশা করি এমন সিদ্ধান্ত নেওয়ার আগেই চীনের সঙ্গে বাণিজ্য চুক্তি করতে পারবো।

আরও খবর : পাকিস্তানে ফের টিটিপি-র হামলা! মৃত্যু হল ৭ পাক সেনার

তার পরেই রবিবার একপ্রকার হুঁশিয়ারি দিয়ে মার্কিন প্রেসিডেন্ট বলেছেন, প্রেসিডেন্ট শি জিনপিংয়ের (Xi Jinping) সঙ্গে আমাদের ভালো সম্পর্ক রয়েছে। তবে দু দেশের মধ্যে কিছু বিষয় নিয়ে মতোবিরোধ রয়েছে। তবে চীনের শুল্কবাবদ যে অর্থ খরচ হচ্ছে তা কমানোর সুযোগ রয়েছে। তার জন্য চীনের তরফে আমাদেরকে কিছু দিতে হবে। তা না হলে চীনের উপর অতিরিক্ত শুল্ক চাপানো হবে, যার কারণে আমেরিকায় তারা আর ব্যবসা করতে পারবে না।

প্রসঙ্গত, বিরল খনিজ নিয়ে চীন (China) ও আমেরিকার (America) মধ্যে দ্বন্দ্ব শুরু হয়েছে। কারণ বেজিংয়ের উপর ১০০ শতাংশ শুল্ক বসানোর কারণে, চীনের তরফে বিরল খনিজ রফতানি নিয়ে নিষেধাজ্ঞা জারি করা হয়েছে। মূলত অত্যাধুনিক অস্ত্র তৈরির ক্ষেত্রে এই বিরল খনিজ ব্যবহার করা হয়ে থাকে। আর এই খনিজ সব থেকে বেশি রয়েছে চীনের (China) কাছে। তাদের কাছে রয়েছে ৪৪ মিলিয়ন মেট্রিক টন। তার পরেই ব্রাজিলের কাছে রয়েছে ২১ মিলিয়ন মেট্রিক টন। ভারতের কাছে রয়েছে ৬.৯ মিলিয়ন মেট্রিক টন। তবে চীন বিশ্বের ৭০% বিরল খনিজ খনন এবং ৯০ শতাংশের বেশি প্রক্রিয়াকরণ নিয়ন্ত্রণ করে। যার কারণে বিপাকে পড়েছে আমেরিকা। এবার তা নিয়েই চীনকে সরাসরি হুঁশিয়ারি দিলেন ট্রাম্প।

দেখুন অন্য খবর :

The post চীনের উপর ১৫৫ শতাংশ শুল্ক চাপানো হবে! হুঁশিয়ারি ট্রাম্পের first appeared on KolkataTV.