ভারতকে নিয়ে ফের একবার সুর নরম ট্রাম্পের!

ওয়েব ডেস্ক : ভারতকে (India) নিয়ে ফের সুর নরম করলেন মার্কিন প্রেসিডেন্ট ডোনাল্ড ট্রাম্প (Donald Trump)। সম্প্রতি এক সাক্ষাৎকারে তিনি জানিয়েছিলেন, ভারতের উপর শুল্ক আরোপ করা “সহজ কাজ নয়”। এর কারণে দুই দেশের মধ্যে তৈরি হয়েছে উত্তেজনা।

শুক্রবার এক সাক্ষাৎকারে ট্রাম্প বলেন, ‘রাশিয়ার (Russia) সব থেকে বড় ক্রেতা ছিল ভারত। আর সে দেশ থেকে তেল কেনার জন্য ভারতের (India) উপর ৫০ শতাংশ শুল্ক (Tariff) বসানো হয়েছে। তবে এটা সহজ উপায় ছিল না। এই পদক্ষেপের কারণে দুই দেশের সম্পর্কে টানাপোড়েন সৃষ্টি হয়েছে।’ শুধু এখানেই থেমে থাকেননি তিনি। বরং নিজের কাজের প্রশাংসা করতেও শোনা যায় তাঁকে। তিনি বলেন, আমি সাতটা যুদ্ধ থামিয়েছি। ভারত ও পাকিস্তানের মধ্যে যুদ্ধও তিনি থামিয়েছেন বলে ফের একবার দাবি করেছেন তিনি। তবে প্রথম থেকেই এই দাবি মানতে নারাজ নয়াদিল্লি।

আরও খবর : তালিবানের হামলায় ফের রক্তাক্ত পাকিস্তান!

তবে শুল্ক চাপানোর পরে ভারতের তরফে বলা হয়েছে, রাশিয়া (Russia) থেকে তেল কেনার সিদ্ধান্ত জাতীয় স্বার্থ ও বাজারের বাস্তবতাকে কেন্দ্র করেই নেওয়া হয়েছে। ভারতের জন্য ট্রাম্প প্রশাসনের মনোনীত পরবর্তী রাষ্ট্রদূত সার্জিও গর সম্প্রতি বলেছেন, ভারত আমেরিকা থেকে অপরিশোধিত তেল এবং তেলজাত পণ্য কিনুক তা চায় ট্রাম্প সরকার। অন্যদিকে এক সাক্ষাৎকারে মার্কিন বাণিজ্য সচিব হাওয়ার্ড লুটনিক ইঙ্গিত দিয়ে বলেছেন, রাশিয়া থেকে ভারত তেল কেনা বন্ধ করলে, ভারত ও আমেরিকার মধ্যে বাণিজ্যচুক্তি হতে পারে।

প্রসঙ্গত, ভারত ও আমেরিকার (India and America Trade) মধ্যে ১৬ লক্ষ কোটি টাকার বাণিজ্য চলে। তবে ট্রাম্পের চাপানো শুল্কের জন্য সেই বাণিজ্য ধাক্কা খেয়েছে। এর কারণে বর্তমানে ব্যবসার জন্য বিকল্প বাজার খুঁজতে শুরু করেছে ভারতের ব্যবসায়ীরা। তবে রাশিয়া থেকে ভারত যে তেল কেনা বন্ধ করছে না তা এক প্রকার স্পষ্ট।

মূলত, চীনের (China) পরেই ভারত সব থেকে বেশি তেল আমদানি করে রাশিয়া (Russia) থেকে। আমেরিকার শুল্কের কারণে সেই আমদানি আরও বাড়িয়ে দিয়েছে নয়াদিল্লি। এর কারণে ভারতকে তেলের দামে অনেক ছাড় দিয়েছে রাশিয়া। আর এসবের মাঝে ফের একবার সুর নরম করতে দেখা গেল মার্কিন প্রেসিডেন্ট ট্রাম্পকে।

দেখুন অন্য খবর :